送羅秋崖
作者：陸文圭
朝代：宋

paragraphs: 宰相昔起富春山，門生四海皆達官。
牋書爭寶朵雲樣，題詩便隔紗籠看。
知君相與有瓜葛，絕口不道人所難。
何不跨鼇上金鑾，胡爲采芹坐江干。
群鴞飛來爭野葚，三鱣不足供朝餐。
人生榮悴何足歎，海水會使桑田乾。
當軒下馬昔日盛，閉門羅雀今朝閒。
群兒瑟縮手不熱，先生落魄氈猶寒。
范陽城南丹旐歸，何人送者車班班。
羊曇獨灑西州淚，孟嘗空感雍門彈。
老樹春殘蝴蝶去，滄江歲晚白鷗還。
北風吹雪被長巒，詩囊酒榼隨征鞍。
請君讀詩飲美酒，歸日謝客牢閉關。
世間萬事不須問，西湖柳色差可觀。